Lykke Friis (V), 2010-05-20:
Og tak for beslutningsforslaget fra SF.
Med B 225 opfordrer SF regeringen til at fastlægge 2025 som slutdato eller forbudsår for oliefyr i Danmark.
Forslaget lægger også op til, at alternative opvarmningsmuligheder skal synliggøres gennem offentlig information.
Forslaget begrundes med, at det vil fremme afviklingen af fossile brændsler i energiforsyningen og løbende mindske risikoen for olieforurening.
Lad mig sige med det samme, at regeringen ikke kan støtte det konkrete forslag på nuværende tidspunkt, da forslaget kortslutter processen med udmøntning af regeringens langsigtede strategi og Klimakommissionens rapport.
På den lange bane er det regeringens målsætning, at Danmark skal være uafhængigt af fossile brændsler.
Uafhængighed af fossile brændsler vil gavne klimaet, forbedre vores forsyningssikkerhed, forbedre betalingsbalancen og bevare Danmark i førerfeltet, når det gælder grøn vækst.
Et så ambitiøst mål vil i sagens natur kræve, at vi kraftigt reducerer anvendelsen af fossile brændsler til opvarmning.
I den forstand er regeringen enig i intentionerne bag forslaget.
Men tidspunktet for fremsættelsen af dette forslag er mindre velvalgt end intentionerne.
Regeringen vil på baggrund af Klimakommissionens rapport fremlægge et oplæg om, hvornår og hvordan målsætningen om uafhængighed af fossile brændsler kan opnås.
Efter regeringens opfattelse er der behov for et samlet overblik på tværs af alle sektorer og virkemidler, der kan tages i brug, når strategien for hvornår og hvordan fossil uafhængighed opnås lanceres.
Jeg vil også minde om, at regeringen og parterne bag den energipolitiske aftale fra 2008 allerede har fastsat ambitiøse mål om energibesparelse i bygninger.
Regeringen fremlagde i april 2009 en strategi for reduktion af energiforbruget i nye og eksisterende bygninger, der vil reducere energiforbruget for bygninger over de kommende år.
Oliefyrsskrotningsordningen, der blev vedtaget på finansloven for 2010, giver et direkte tilskud til boligejere, som ønsker at udskifte oliefyr med mere energieffektive opvarmningssystemer som fjernvarme, varmepumper, jordvarme eller solvarme.
Regeringen har gennemført en informationsindsats til fremme af VE-alternativer som eksempelvis varmepumper.
Der er bl.a. oprettet et videncenter for energibesparelser i bygninger og et Center for Energibesparelser, der for nylig har fået en stærk bestyrelse til at drive arbejdet fremad.
Med bl.a. rådgivende kampagner skal centrene hjælpe både professionelle og borgere med at spare på energien og vælge energirigtige løsninger, herunder alternativer til oliefyr i boligerne.
Dermed har regeringen taget en række initiativer, der vil bidrage til en mere effektiv opvarmning af boliger og en gradvis udskiftning af oliefyr med alternative og mere energieffektive og vedvarende opvarmningssystemer.
Energistyrelsens nyeste fremskrivning viser da også, at olieforbruget til opvarmning af de danske boliger står til at blive mere end halveret frem mod 2025 alene som følge af de initiativer, der allerede er besluttet.
Det er ikke nogen garanti for, at det tilsvarende antal oliefyr bliver skrottet inden 2025, men vi har klart billede af, at vi er på rette vej, bl.a. via de initiativer, der er sat i søen med brede politiske flertal.
Men vi stopper ikke her, for
lad mig understrege, at der vil komme nye initiativer, der skal ses i sammenhæng med regeringens langsigtede mål om, at Danmark skal være uafhængigt af fossile brændsler.
Tak for ordet.